“เอสซีจี” เข้าพบ “นายกเวียดนาม” หารือขยายโครงการ “ลองเซิน ปิโตรเคมิคอลส์ 2”
“เอสซีจี” เข้าพบ “นายกรัฐมนตรีเวียดนาม” หารือขยายโครงการ "ลองเซิน ปิโตรเคมิคอลส์ 2" ที่จังหวัดบ่าเหรี่ยะ–หวุงเต่า ด้วยเทคโนโลยีขั้นสูงที่เป็นมิตรต่อสิ่งแวดล้อม รับการเติบโตของภูมิภาคอาเซียน
17 ก.พ. 2565

นายรุ่งโรจน์ รังสิโยภาส กรรมการผู้จัดการใหญ่ เอสซีจี หรือ บริษัท ปูนซิเมนต์ไทย จำกัด (มหาชน) หรือ SCC เข้าพบนายกรัฐมนตรีเวียดนาม ณ ทำเนียบรัฐบาล เพื่อหารือการขยายโครงการลองเซิน ปิโตรเคมิคอลส์ ระยะที่ 2 (Long Son Petrochemicals 2 – LSP2) ที่จังหวัดบ่าเหรี่ยะ–หวุงเต่า ทางตอนใต้ของเวียดนาม ด้วยเทคโนโลยีขั้นสูงที่เป็นมิตรต่อสิ่งแวดล้อม สอดคล้องกับการพัฒนาอย่างยั่งยืน เพื่อตอบสนองความต้องการภายในประเทศเวียดนาม รองรับการเติบโตทางเศรษฐกิจของภูมิภาคอาเซียน
โดยนายรุ่งโรจน์ กล่าวหลังจากเข้าพบ นายฝ่าม มิงห์ จิ๋งห์ นายกรัฐมนตรีสาธารณรัฐสังคมนิยมเวียดนามว่า รู้สึกเป็นเกียรติอย่างยิ่งที่ท่านนายกรัฐมนตรีได้ให้โอกาสเข้าพบในครั้งนี้ เพื่อหารือแนวทางการพัฒนาโครงการใหม่ ประกอบด้วย การขยายโครงการ LSP ระยะที่ 2 หรือ LSP2 และโครงการขยายกำลังการผลิต (debottlenecking) ที่ LSP
“สำหรับโครงการ LSP2 เอสซีจีมุ่งมั่นที่จะใช้เทคโนโลยีขั้นสูงที่เป็นมิตรต่อสิ่งแวดล้อมในการดำเนินงาน และเดินหน้าพัฒนาสินค้าและบริการที่มีมูลค่าเพิ่ม (High Value Added Products and Services – HVA) เช่น เอสซีจี กรีน พอลิเมอร์ (SCG GREEN POLYMERTM) หรือนวัตกรรมพอลิเมอร์ที่เป็นมิตรต่อสิ่งแวดล้อม ตามแนวทาง ESG (Environmental, Social, and Governance) เพื่อตอบโจทย์การพัฒนาอย่างยั่งยืน โครงการ LSP2 ตั้งอยู่ในพื้นที่เดียวกับโครงการ LSP จึงมีความพร้อมด้านโครงสร้างพื้นฐานในการขยายโรงงาน ทั้งนี้ จะดำเนินการยื่นเรื่องขออนุญาตอย่างเป็นทางการในลำดับถัดไป” นายรุ่งโรจน์ กล่าว
นอกจากนี้เอสซีจีได้เสนอความคืบหน้าโครงการ LSP ที่มีการดำเนินงานอย่างเข้มงวดตามมาตรฐานความปลอดภัยและเป็นมิตรต่อสิ่งแวดล้อมระดับโลก โดยคาดว่าจะสามารถเริ่มดำเนินการเชิงพาณิชย์บางส่วนภายในปี 2565 และดำเนินการเต็มรูปแบบในต้นปี 2566 ทั้งนี้ โครงการ LSP มีกำลังการผลิตโอเลฟินส์อยู่ที่ 1.35 ล้านตันต่อปี และโพลิโอเลฟินส์อยู่ที่ 1.4 ล้านตันต่อปี